钦定古今图书集成/明伦汇编/氏族典/第599卷 > 宇文述
## 钦定古今图书集成/明伦汇编/氏族典/第599卷 > 宇文述

按《隋书宇文述传》，“述字伯通，代郡武川人也。本姓破
野头，役属鲜卑俟豆归，后从其主为宇文氏。父盛，周
上柱国。述少骁锐，便弓马。周武帝时，以父军功，起家
拜开府，赐爵博陵郡公，寻改封濮阳郡公。高祖为丞
相，尉迟迥作乱，述从韦孝宽击破之，超拜上柱国，进
爵褒国公。开皇初，拜右卫大将军。平陈之役，复以行”
军总管率众三万，自六合而济。陈主既擒，而萧𪩘、萧
岩据东吴之地，述领行军总管，元契、张默言等讨之。
吴会平，拜安州总管。时晋王广甚善于述，阴有夺宗
之志，请计于述。及晋王为皇太子，以述为左卫率。炀
帝嗣位，拜左卫大将军，改封许国公。大业三年，从幸
榆林。明年，从帝西幸，还至江都宫，敕述与苏威常典
选举，参预朝政。述善于供奉，俯仰折旋，容止便辟，宿
卫者咸取则焉。然性贪鄙，知人有珍异之物，必求取
之。及征高丽，述为扶馀道军将，军溃，不可禁止，九军
败绩。还至鸭绿。初度辽九军三十万五千人，及还至
辽东城，唯二千七百人。帝大怒，以述等属吏。至东都，
除名为民。明年，复述官爵，待之如初。帝至东都，述劝
帝幸江都，帝大悦。述于江都遇疾薨，谥曰恭。子化及。